NARIADENIE KOMISIE (ES) č. 1541/2006
z 13. októbra 2006,
ktorým sa stanovuje koeficient umožňujúci určenie prahovej hodnoty pre stiahnutie z trhu podľa článku 3 nariadenia (ES) č. 493/2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (1),
so zreteľom na nariadenie Komisie (ES) č. 493/2006 z 27. marca 2006, ktorým sa ustanovujú prechodné opatrenia v rámci reformy spoločnej organizácie trhu v sektore cukru a ktorým sa menia a dopĺňajú nariadenia (ES) č. 1265/2001 a (ES) č. 314/2002 (2), a najmä na jeho článok 3 ods. 2 písm. b),
keďže:
(1)
V článku 3 nariadenia (ES) č. 493/2006 sa ustanovuje, že v prípade každého podniku sa časť výroby cukru, izoglukózy alebo inulínového cukru v hospodárskom roku 2006/2007, ktorá sa vyrobí na základe kvóty pridelenej podľa kvót stanovených v prílohe IV k uvedenému nariadeniu a ktorá presahuje určitú prahovú hodnotu, považuje za výrobu stiahnutú z trhu v zmysle článku 19 nariadenia (ES) č. 318/2006.
(2)
S cieľom stanoviť uvedenú prahovú hodnotu sa najneskôr do 15. októbra 2006 musí stanoviť koeficient vydelením súčtu kvót, ktorých sa podniky vzdali za hospodársky rok 2006/2007 v príslušnom členskom štáte na základe článku 3 nariadenia Rady (ES) č. 320/2006 z 20. februára 2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie (ES) č. 1290/2005 o financovaní spoločnej poľnohospodárskej politiky (3), kvótou stanovenou pre tento členský štát v prílohe IV k nariadeniu (ES) č. 493/2006.
(3)
Pri stanovovaní tohto koeficientu treba zohľadniť oznámenie Komisie z 29. septembra 2006 o predpokladanej dostupnosti finančných zdrojov na účely poskytovania reštrukturalizačnej pomoci na hospodársky rok 2006/2007 v rámci implementácie nariadenia Rady (ES) č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve (4), prijaté v súlade s článkom 10 ods. 2 nariadenia Komisie (ES) č. 968/2006 z 27. júna 2006, ktorým sa stanovujú podrobné pravidlá implementácie nariadenia Rady (ES) č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve (5).
(4)
Mal by sa preto stanoviť koeficient umožňujúci určenie prahovej hodnoty pre stiahnutie z trhu na hospodársky rok 2006/2007,
PRIJALA TOTO NARIADENIE:
Článok I
Koeficient uvedený v článku 3 ods. 2 písm. b) nariadenia (ES) č. 493/2006 je stanovený pre jednotlivé členské štáty takto:
a)
Belgicko: 0,1945;
b)
Španielsko: 0,0863;
c)
Francúzsko (kontinentálne): 0,0074;
d)
Írsko: 1,0000;
e)
Taliansko: 0,4936;
f)
Holandsko: 0,0848;
g)
Portugalsko: 0,4422;
h)
Švédsko: 0,1156;
i)
ostatné členské štáty: 0,0000.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. októbra 2006